Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2013/463/EÚ, ktorým sa schvaľuje program makroekonomických úprav pre Cyprus /* COM/2014/0118 final - 2014/0063 (NLE) */





DÔVODOVÁ SPRÁVA Na žiadosť Cypru o finančnú pomoc z Európskeho mechanizmu pre stabilitu (EMS) Rada guvernérov EMS 24. apríla 2013 rozhodla, že v zásade poskytne Cypru podporu na zabezpečenie stability, a schválila memorandum o porozumení týkajúce sa osobitnej podmienenosti hospodárskej politiky, ako aj jeho podpísanie Komisiou v mene EMS. Správna rada EMS schválila 8. mája 2013 zmluvu o nástroji finančnej pomoci. Cieľom programu makroekonomických úprav je obnoviť dôveru finančných trhov a zdravú makroekonomickú rovnováhu a umožniť hospodárstvu návrat k udržateľnému rastu. Program makroekonomických úprav pre Cyprus Rada pôvodne schválila 25. apríla 2013 rozhodnutím 2013/236/EÚ. Po nadobudnutí účinnosti nariadenia (EÚ) č. 472/2013 Rada vykonávacím rozhodnutím 2013/463/EÚ opätovne schválila program na základe článku 7 ods. 2 nariadenia (EÚ) č. 472/2013. Zároveň zrušila rozhodnutie 2013/236/EÚ. V súlade s článkom 1 ods. 2 rozhodnutia 2013/463/EÚ Komisia v spolupráci s Európskou centrálnou bankou (ECB), a keď to bolo vhodné aj s Medzinárodným menovým fondom (MMF), uskutočnila tretie preskúmanie s cieľom posúdiť pokrok dosiahnutý pri vykonávaní dohodnutých opatrení, ako aj ich účinnosť a hospodársky a sociálny vplyv. Z tohto preskúmania vyplýva, že program by bolo treba aktualizovať v oblastiach reformy finančného sektora, fiškálnej politiky a štrukturálnych reforiem. Pokiaľ ide o finančný sektor, v revidovanom memorande o porozumení sa uvádza, že spoločná pracovná skupina cyperskej centrálnej banky a ministerstva financií má vypracovať komunikačnú stratégiu o pláne na uvoľňovanie kontroly nad kapitálom a o vykonávaní stratégie pre bankový sektor. V revidovanom memorande o porozumení sa okrem toho bude požadovať včasné oznamovanie odhadov bánk o potenciálnom vplyve novo zavedených a nadchádzajúcich pravidiel Európskej únie týkajúcich sa kapitálových požiadaviek a nesplácaných úverov na kapitál, ziskovosť a mieru krytia. Napokon sa pridá nový oddiel o reforme právneho rámca pre reštrukturalizáciu dlhu súkromného sektora. Na základe tohto politického odporúčania sa má zriadiť pracovná skupina, ktorá bude posudzovať rozsah predaja pozemkov neevidovaných na liste vlastníctva a poskytovať odporúčania týkajúce sa tejto problematiky. Má sa stanoviť komplexný rámec reforiem vymedzujúci primerané postupy pre platobnú neschopnosť právnických a fyzických osôb. Napokon sa preskúmajú občiansky súdny poriadok a pravidlá súdneho konania s cieľom zabezpečiť bezproblémové a efektívne fungovanie revidovaných rámcov pre konfiškáciu a platobnú neschopnosť. Pokiaľ ide o fiškálnu politiku, cieľ deficitu verejnej správy v roku 2014 sa reviduje na 1,8 % HDP. V oblasti štrukturálnych reforiem bude zrevidované memorandum o porozumení zahŕňať záväzok vykonať prvú fázu zavedenia národného zdravotného systému potom, ako sa vymedzí a schváli jeho úplný plán. Takisto sa požaduje, aby sa zrevidovali politiky stanovovania cien a preplácania zdravotníckeho tovaru a služieb, a to aj v súvislosti s výdavkami na lieky. Okrem toho sa vyžaduje zriadenie útvaru pre privatizáciu. V rámci zrevidovaného memoranda o porozumení sa Cyprus navyše zaviaže, že predloží akčný plán na odstránenie zistených nedostatkov vo fáze 2 partnerského hodnotenia uskutočneného v rámci Globálneho fóra OECD o transparentnosti a výmene informácií na daňové účely. Nové memorandum o porozumení napokon zahŕňa požiadavku na vypracovanie stratégie rastu založenej na konkurenčných výhodách Cypru s cieľom pomôcť cyperským orgánom naštartovať ekonomiku. Navrhovaným rozhodnutím sa zabezpečí úplný súlad medzi multilaterálnym rámcom Únie pre dohľad, ktorý bol zavedený Zmluvou o fungovaní Európskej únie, a podmienenosťou politiky, o ktorú sa opiera finančná pomoc. Súlad povinností týkajúcich sa podávania správ a monitorovania sa konkrétne stanovuje v článku 10 nariadenia (EÚ) č. 472/2013. 2014/0063 (NLE) Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2013/463/EÚ, ktorým sa schvaľuje program makroekonomických úprav pre Cyprus RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia[1], a najmä na jeho článok 7 ods. 2 a ods. 5, so zreteľom na návrh Európskej komisie, keďže: (1) Nariadenie (EÚ) č. 472/2013 sa uplatňuje na členské štáty, ktoré v čase nadobudnutia jeho účinnosti už dostávali finančnú pomoc, a to napríklad aj z Európskeho mechanizmu pre stabilitu (EMS). (2) V nariadení (EÚ) č. 472/2013 sa stanovujú pravidlá schvaľovania programu makroekonomických úprav pre členské štáty prijímajúce finančnú pomoc, ktoré musia byť v súlade s ustanoveniami Zmluvy o založení EMS. (3) Na základe žiadosti Cypru z 25. júna 2012 o finančnú pomoc z EMS Rada prijala 25. apríla 2013 rozhodnutie 2013/236/EÚ[2], podľa ktorého Cyprus musí dôsledne plniť program makroekonomických úprav. (4) Rada guvernérov EMS 24. apríla 2013 rozhodla, že v zásade poskytne Cypru podporu na zabezpečenie stability, a schválila memorandum o porozumení týkajúce sa osobitnej podmienenosti hospodárskej politiky, ako aj jeho podpísanie Komisiou v mene EMS. (5) V súlade s článkom 1 ods. 2 vykonávacieho rozhodnutia 2013/463/EÚ Komisia v spolupráci s Európskou centrálnou bankou (ECB), a keď to bolo vhodné aj s Medzinárodným menovým fondom (MMF), uskutočnila tretie preskúmanie s cieľom posúdiť pokrok dosiahnutý pri vykonávaní dohodnutých opatrení, ako aj ich účinnosť a hospodársky a sociálny vplyv. (6) Rozhodnutie 2013/463/EÚ by sa preto malo aktualizovať v oblastiach reformy finančného sektora, fiškálnej politiky a štrukturálnych reforiem, najmä pokiaľ ide o i) komunikačnú stratégiu vypracovanú spoločnou pracovnou skupinou cyperskej centrálnej banky (CPC) a ministerstva financií o pláne na uvoľňovanie kontroly nad kapitálom a o vykonávaní stratégie pre bankový sektor; ii) včasné oznamovanie odhadov bánk o potenciálnom vplyve novo zavedených a nadchádzajúcich pravidiel EÚ týkajúcich sa kapitálových požiadaviek a nesplácaných úverov na kapitál, ziskovosť a mieru krytia; iii) zriadenie pracovnej skupiny, ktorá bude posudzovať rozsah predaja pozemkov neevidovaných na liste vlastníctva a poskytovať odporúčania týkajúce sa tejto problematiky; iv) reformu postupov pre platobnú neschopnosť právnických a fyzických osôb; v) preskúmanie občianskeho súdneho poriadku a pravidiel súdneho konania s cieľom zabezpečiť bezproblémové a efektívne fungovanie revidovaných rámcov pre konfiškáciu a platobnú neschopnosť; vi) revíziu cieľového primárneho deficitu na rok 2014 na 1,8 % HDP; vii) vykonávanie prvej fázy zavedenia národného zdravotného systému potom, ako sa vymedzí a schváli jeho úplný plán; viii) revíziu politík stanovovania cien a preplácania zdravotníckeho tovaru a služieb, a to aj v súvislosti s výdavkami na lieky; ix) zriadenie útvaru pre privatizáciu; x) predloženie akčného plánu na odstránenie zistených nedostatkov vo fáze 2 partnerského hodnotenia uskutočneného v rámci Globálneho fóra OECD o transparentnosti a výmene informácií na daňové účely; xi) vypracovanie stratégie rastu založenej na konkurenčných výhodách Cypru s cieľom pomôcť cyperským orgánom naštartovať ekonomiku. Vykonaním komplexných a ambicióznych reforiem vo finančnej, fiškálnej a štrukturálnej oblasti by sa mala zaručiť strednodobá udržateľnosť cyperského verejného dlhu. (7) Počas vykonávania komplexného cyperského balíka politických opatrení by Komisia mala poskytovať ďalšie politické poradenstvo a technickú pomoc v osobitných oblastiach. Členský štát podliehajúci programu makroekonomických úprav, ktorý čelí nedostatočnej administratívnej kapacite, by mal požiadať o technickú pomoc Komisiu, ktorá môže na tento účel vytvoriť skupinu expertov. (8) Cyperské orgány by sa mali do prípravy, plnenia, monitorovania a hodnotenia programu makroekonomických úprav zapájať v súlade s platnými vnútroštátnymi predpismi a postupmi sociálnych partnerov a organizácií občianskej spoločnosti, PRIJALA TOTO ROZHODNUTIE: Článok 1 Článok 2 vykonávacieho rozhodnutia 2013/463/EÚ sa mení a dopĺňa takto: 1. Odsek 5 sa nahrádza takto: „5. S cieľom obnoviť dobrý stav svojho finančného sektora Cyprus i) pokračuje v reštrukturalizácii bankového sektora a sektora družstevných úverových inštitúcií, ii) pokračuje v posilňovaní dohľadu a regulácie, iii) uskutočňuje reformu rámca reštrukturalizácie dlhu a iv) postupne zrušuje kapitálové obmedzenia v súlade s príslušným plánom, pričom zachováva finančnú stabilitu. V programe sa stanovujú tieto opatrenia a výstupy: a) zabezpečiť dôkladné monitorovanie situácie v oblasti likvidity bankového sektora. Predmetom dôkladného monitorovania sú dočasné obmedzenia voľného pohybu kapitálu (okrem iného obmedzenie výberov hotovosti, platieb a prevodov). Cieľom je to, aby kontroly nezostali v platnosti dlhšie, než je nevyhnutne potrebné na zmiernenie vážnych rizík ohrozujúcich stabilitu finančného systému. Pokračuje sa v plnení plánu na postupné uvoľnenie obmedzujúcich opatrení, pričom sa zohľadňuje aj situácia v oblasti likvidity úverových inštitúcií. Vypracuje sa dobre cielená komunikačná stratégia na účely pravidelného oznamovania informácií týkajúcich sa vyššie uvedeného plánu a dosiahnutého pokroku pri vykonávaní stratégie pre bankový sektor. Plány domácich bánk v oblasti financovania a kapitálu, ktoré sú závislé od financovania centrálnou bankou alebo od poskytnutia štátnej pomoci, musia realisticky odzrkadľovať očakávané znižovanie zadlženosti v bankovom sektore a postupné zmierňovanie obmedzujúcich opatrení a musia znížiť závislosť od úverov centrálnych bánk bez toho, aby došlo k nútenému predaju aktív a úverovej kríze; b) upraviť minimálne požiadavky na kapitál, pričom sa zohľadnia parametre posúdenia súvahy a stresový test uskutočnený v celej EÚ; c) zaistiť, aby sa každý plán na reštrukturalizáciu formálne schválil podľa pravidiel štátnej pomoci pred poskytnutím takejto štátnej pomoci. Banky s nedostatkom kapitálu môžu, ak nepostačujú iné opatrenia, požiadať o rekapitalizačnú pomoc od štátu v súlade s postupmi na poskytnutie štátnej pomoci. Banky s plánmi na reštrukturalizáciu podávajú správy o tom, ako napredujú pri plnení týchto plánov; d) zabezpečiť vytvorenie a prevádzku registra úverov, prípadnú zmenu súčasného regulačného rámca týkajúceho sa znehodnocovania aktív a tvorby rezerv, ako aj zaobchádzania s kolaterálom pri tvorbe rezerv, a včasné schválenie zavedenia pravidiel EÚ týkajúcich sa požiadaviek na kapitál a nesplácaných úverov; e) zmierniť obmedzenia na zabavenie kolaterálu. Malo by to sprevádzať vypracovanie právnych predpisov na základe komplexného rámca reformy, v ktorom by sa stanovili primerané postupy pre platobnú neschopnosť právnických a fyzických osôb, a zabezpečenie bezproblémového a efektívneho fungovania revidovaných rámcov pre konfiškáciu a platobnú neschopnosť. Navyše, keď právny rámec pre reštrukturalizáciu dlhu súkromného sektora prejde reformou, bude sa musieť preskúmať a v prípade potreby bude nutné vymedziť dodatočné opatrenia; f) vykonávať stratégiu pre budúcu štruktúru, fungovanie a životaschopnosť sektora družstevných úverových inštitúcií, ktorú vypracuje cyperská centrálna banka po konzultácii s Komisiou, ECB a MMF; g) posilniť monitorovanie zadlženosti podnikového sektora a sektora domácností a vytvoriť rámec pre cielenú reštrukturalizáciu dlhu súkromného sektora s cieľom uľahčiť poskytovanie nových úverov a zmenšiť úverové obmedzenia. Stratégie a postupy, ktoré banky uplatňujú v oblasti správy nedoplatkov, sa musia preskúmať a smernicu o správe nedoplatkov ako aj etický kódex treba v prípade potreby zmeniť. Administratívne opatrenia, ktoré ovplyvňujú stanovovanie úrokových sadzieb bankových úverov sa nezavádzajú; h) pokračovať v posilňovaní rámca na boj proti praniu špinavých peňazí a vykonávať akčný plán zabezpečujúci uplatňovanie dokonalejších postupov, pokiaľ ide o povinnú starostlivosť voči zákazníkovi a transparentnosť subjektov, v súlade s osvedčeným postupom; i) začleniť stresové testovanie do pravidelného vonkajšieho bankového dohľadu; j) zaviesť požiadavky na povinné zverejňovanie s cieľom zabezpečiť, aby banky pravidelne informovali orgány a trhy o pokroku, ktorý dosiahli pri reštrukturalizácii svojich operácií; k) zabezpečiť vykonávanie reštrukturalizačných opatrení, ktoré zlepšia životaschopnosť sektora družstevných úverov, potom ako sa vytvorí právny rámec pre novú riadiacu štruktúru, ktorá má riadiť podiely štátu v tomto sektore, a l) zabezpečiť revíziu smernice o správe ekonomických záležitostí, prostredníctvom ktorej sa okrem iného vymedzí interakcia medzi útvarmi vnútorného auditu bánk a orgánmi pre bankový dohľad.“ 2. Odsek 7 sa nahrádza takto: „7. Počas roku 2014 cyperské orgány v plnej miere vykonávajú trvalé opatrenia stanovené v zákone o rozpočte na rok 2014, ktoré dosahujú výšku aspoň 270 miliónov EUR. Takisto zabezpečia úplné vykonávanie konsolidačných opatrení prijatých od decembra 2012.“ 3. Dopĺňa sa tento odsek: „7a. Pokiaľ ide o fiškálnu politiku na roky 2015 – 2016, cyperské orgány udržiavajú saldo verejných financií v súlade s postupom úprav, pričom rešpektujú odporúčania postupu pri nadmernom deficite.“ 4. Odsek 8 sa mení takto: a) písmeno a) sa nahrádza takto: „a) v prípade nutnosti ďalšie reformy všeobecného dôchodkového systému a dôchodkového systému vo verejnom sektore s cieľom zabezpečiť dlhodobú životaschopnosť dôchodkového systému a zároveň riešiť otázku primeranosti dôchodkov;“ b) písmeno e) sa nahrádza takto: „e) vypracovanie programu s cieľom dosiahnuť stabilný systém správy a riadenia štátnych a pološtátnych podnikov a začatie realizácie plánu privatizácie s cieľom pomôcť zvýšiť hospodársku efektívnosť a obnoviť udržateľnosť dlhu;“ 5. odseky 10 až 13 sa nahrádzajú takto: „10. Cyprus zabezpečí vykonávanie dohodnutých opatrení na odstránenie zistených nedostatkov v jeho aktivačných politikách. Cyprus urýchlene prijme opatrenie na vytvorenie príležitostí pre mladých ľudí a na zlepšenie ich vyhliadok na zamestnateľnosť v súlade s cieľmi odporúčania Rady o zavedení záruky pre mladých ľudí[3]. Návrh, riadenie a vykonávanie opatrení zacielených na mladých ľudí musia byť dobre začlenené do širšieho systému aktivačných politík a musia byť v súlade s reformou systému sociálneho zabezpečenia a s dohodnutými rozpočtovými cieľmi. 11. Cyprus je pripravený prijať akékoľvek ďalšie nevyhnutné zmeny odvetvových právnych predpisov, ktoré sú požadované s cieľom plne vykonať smernicu Európskeho parlamentu a Rady 2006/123/ES[4]. Cyperské orgány ďalej zlepšujú fungovanie regulovaných profesií. Rámec hospodárskej súťaže sa musí zlepšiť posilnením fungovania príslušného orgánu na ochranu hospodárskej súťaže, ako aj nezávislosti a právomocí vnútroštátnych regulačných orgánov. 12. Cyprus zabezpečí zníženie počtu nevydaných listov vlastníctva, prijme opatrenia na urýchlenie zrušenia bremien na listoch vlastníctva, ktoré majú byť prevedené na kupcov nehnuteľného majetku, a určí lehoty na vydanie stavebných povolení a listov vlastníctva. 13. Cyprus zmení pravidlá núteného predaja nehnuteľností zaťažených hypotékou a umožní súkromné aukcie v čo najkratšej možnej lehote. Do konca programu sa zrýchli tempo vybavovania súdnych prípadov a vyriešia sa neuzavreté súdne prípady. Cyprus prijme iniciatívy na posilnenie konkurencieschopnosti svojho sektora cestovného ruchu zavedením konkrétneho akčného plánu vedúceho k dosiahnutiu kvantifikovaných cieľov, ktoré boli vytýčené okrem iného aj v zrevidovanej stratégii cestovného ruchu na obdobie rokov 2011 až 2015. Cyprus vykonáva v oblasti leteckej dopravy stratégiu, ktorá vedie k prispôsobeniu zahraničnej politiky Cypru v oblasti letectva, pričom zohľadňuje zahraničnú politiku EÚ v oblasti letectva a dohôd EÚ v oblasti letectva a zároveň zabezpečuje dostatočné letecké prepojenie.“ 6. V odseku 14 sa písmeno b) nahrádza takto: „b) komplexný predbežný plán režimu regulácie a organizácie trhu pre reštrukturalizovaný sektor energetiky a plynu, zahŕňajúci aj vhodný odbytový rámec pre zásoby plynu na mori zameraný na maximalizáciu príjmov, a“ 7. Odsek 15 sa nahrádza takto: „15. Cyprus predloží Komisii aktualizovanú žiadosť o technickú pomoc počas programového obdobia. V žiadosti sa stanovia a bližšie určia oblasti technickej pomoci alebo poradenských služieb, ktoré cyperské orgány považujú za nevyhnutné pri plnení svojho programu makroekonomických úprav.“ 8. Dopĺňa sa tento odsek: „16. Pri príprave komplexnej a koherentnej stratégie rastu, ktorá by umožnila naštartovať ekonomiku, ju Cyprus začlení do svojho vnútroštátneho inštitucionálneho rámca, čím posilní verejnú správu, prebiehajúcu reformu správy verejných financií, ďalší záväzok v rámci programu makroekonomických úprav Cypru a príslušných iniciatív EÚ, pričom zohľadní dohodu o partnerstve na účely vykonávania európskych štrukturálnych a investičných fondov.“ Článok 2 Toto rozhodnutie je určené Cyperskej republike. V Bruseli Za Radu predseda [1] Ú. v. EÚ L 140, 27.5.2013, s. 1. [2] Rozhodnutie Rady 2013/236/EÚ z 25. apríla 2013 o osobitných opatreniach na obnovenie finančnej stability a udržateľného rastu určené Cypru (Ú. v. EÚ L 141, 28.5.2013, s. 32). [3] Odporúčanie Rady z 22. apríla 2013 o zavedení záruky pre mladých ľudí (Ú. v. EÚ C 120, 26.4.2013, s. 1). [4] Smernica Európskeho parlamentu a Rady 2006/123/EÚ z o službách na vnútornom trhu (Ú. v. EÚ L 376, 27.12.2006, s. 36).